《燕九日游瀛台淑清院流杯亭诸胜》
清代·弘历

青阳过月望，谷风习以暄。林鸟有佳音，胜地无俗缘。

初正多清暇，禁囿滋韶妍。淑清峦谷幽，一径引壶天。

其潭冬不冰，飞泉坠潨然。泉石相激越，齿齿玉在悬。

入池原即水，谁信履霜坚。睹兹变幻奇，使我心神蠲。

脩禊事尚遥，漫学永和年。虚亭但少憩，坐望孤松巅。

短墙接曲堤，冰床犹可前。渡彼琉璃浦，来此蓬莱山。

楼阁五云中，鸾鹤三珠间。独爱书室清，补桐我所颜。

几席无尘氛，琴书与静便。花棂荡晴晖，坐久觉旋迁。

閒听九市中，爆竹馀声喧。岁华惜者谁，皇州景物繁。

百年被熙和，因思保泰难。此日燕九日，白云盛事传。

邈彼凤城外，车马纷溢填。松月忽入怀，十笏俨大千。

物物皆通密，与我相周旋。